NEUVOSTON LAUSUNTO, annettu 12 päivänä lokakuuta 1998, Kreikan lähentymisohjelmasta 1998-2001



Virallinen lehti nro C 372 , 12/02/1998 s. 0002 - 0002



NEUVOSTON LAUSUNTO, annettu 12 päivänä lokakuuta 1998, Kreikan lähentymisohjelmasta 1998-2001 (98/C 372/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1), sekä erityisesti sen 9 artiklan 1 ja 2 kohdan, ottaa huomioon komission suosituksen, kuultuaan raha-asiain komiteaa, ON ANTANUT TÄMÄN LAUSUNNON: Neuvosto tarkasteli 12 päivänä lokakuuta 1998 Kreikan lähentymisohjelmaa kaudelle 1998-2001. Neuvosto toteaa tyytyväisenä ohjelman ensisijaisena tavoitteena olevan, että Kreikka täyttäisi euroalueeseen osallistumisen edellytykset ja voisi täysimääräisesti osallistua siihen 1 päivästä tammikuuta 2001. Neuvosto katsoo sen vuoksi olevan asianmukaista, että ohjelmassa keskitytään hidastamiseen ja julkisen talouden vakauttamiseen. Neuvosto katsoo lisäksi, että ohjelma on sopusoinnussa talouspolitiikan laajojen suuntaviivojen kanssa. Ohjelma perustuu makrotalousennusteeseen, jonka mukaan voimakas investointivetoinen reaalikasvu yhdistyy inflaatiovauhdin hidastumiseen, jota jatkuvan maltillisen palkkakehityksen ja julkisen talouden korjaustoimien odotetaan tukevan. Neuvosto panee merkille, että voimakkaan kasvun turvaaminen yhdistyneenä hidastuvaan inflaatioon edellyttää muun muassa hyviä tuloksia Kreikan talouselämän tarjontapuolelta. Palkkakehitys on ratkaisevan tärkeä, jos inflaatiota on kestävästi alennettava. Neuvosto on tyytyväinen vuosiksi 1998-1999 tehtyyn tulosopimukseen ja kehottaa kaikkia osapuolia noudattamaan sitä tiukasti. Neuvosto korostaa, että on tarpeen vahvistaa maltillista palkkapolitiikkaa ohjelman seuraavina vuosina ohjelmassa asetettujen inflaatiotavoitteiden pohjalta. Neuvosto katsoo, että Kreikan hallituksen olisi oltava valmis toteuttamaan tarvittavat toimenpiteet varmistaakseen inflaation hidastumisen kestävällä tavalla. Neuvosto on tyytyväinen ohjelman strategiaan, jolla alijäämän pieneneminen 0,8 prosenttiin suhteessa BKT:een vuonna 2001 pyritään saamaan aikaan pitämällä kurissa tavanomaiset juoksevat menot ja mahdollistamalla näin valtion investointien lisääminen. Tässä yhteydessä neuvosto katsoi, että ex-ante ja sitovan normin määrittäminen juoksevien menojen kurissapitämiseksi olisi ollut toivottavaa. Lyhyen ajan tavoitteena neuvosto kehottaa Kreikan hallitusta pyrkimään vuonna 1998 julkisyhteisöjen velan osalta tavoitteeksi asetettuun 2,4 prosentin viitearvoon suhteessa BKT:een. Neuvosto panee merkille, että julkisyhteisöjen bruttovelkasuhde Kreikassa on yhä erittäin korkea ja että on tärkeä varmistaa, että alijäämän pieneneminen ohjelmakautena vähentää velkaa enemmän kuin tähän mennessä on tapahtunut. Lisäksi yksityistämisestä kertyneet tulot olisi paremmin käytettävä julkisen velan pienentämiseen. Neuvosto on tyytyväinen ohjelmaan sisältyviin rakenneuudistuksiin, jotka kohdistuvat työmarkkinoihin, sosiaaliturvajärjestelmään ja laajalle julkiselle sektorille. Neuvosto kehottaa Kreikan hallitusta panemaan ne täytäntöön aikataulun mukaisesti ja jatkamaan uudistuspyrkimyksiä Kreikan talouden suorituskyvyn ja tehokkuuden lisäämiseksi. Tavoitteeksi asetettua 0,8 prosentin alijäämää suhteessa BKT:een vuonna 2001 vastaava rahoitusasema muodostaa turvamarginaalin sen varalta, että 3 prosentin viitearvo suhteessa BKT:een ylittyy tavanomaisten suhdannevaihteluiden seurauksena. Tässä mielessä ohjelma on tärkeä askel vakaus- ja kasvusopimuksen vaatimusten suuntaan. Neuvosto kehottaa Kreikan hallitusta panemaan ohjelman tehokkaasti täytäntöön ja toteuttamaan tarvittavat toimenpiteet tavoitteidensa saavuttamiseksi myös silloin, kun makrotalousympäristö on epäsuotuisampi. Tämä olisi merkittävä korjaus julkisen talouden alijäämäisiin rahoitusasemiin, jotka ovat jo kauan olleet tyypillisiä Kreikan taloudelle. Neuvosto panee merkille, että lähentymisohjelman toimittamisen jälkeen Kreikan hallitus on ilmoittanut aikomuksestaan pyrkiä vuonna 1999 julkisen talouden alijäämään, joka on pienempi kuin ohjelmassa esitetty 2,1 prosenttia suhteessa BKT:een. Neuvosto olisi erittäin tyytyväinen huomattavasta julkisen talouden korjaamisen tehostamisesta edellyttäen, että sitä noudatetaan koko ohjelman keston ajan. (1) EYVL L 209, 2.8.1997, s. 1.